Charlotte Broman Mølbæk (SF), 2025-02-27:
Mange tak for det, og tak til forslagsstilleren for forslaget om i hvert fald at iværksætte en undersøgelse af et idrætsmuseum.
Da jeg læste det her forslag om igangsættelse af undersøgelsen, var jeg først noget skeptisk og rendte med de første sådan automatreaktioner: Det kan vi da ikke; det starter ikke herindefra.
Men da jeg så læste mig ned i bemærkningerne i forslaget, blev jeg faktisk ret meget nysgerrig og kunne egentlig godt se den gode idé i at have sådan et museum.
Vi i SF tænker, at det kunne være en god idé med sådan et idrætsmuseum, for der er faktisk rigtig mange gode historier at opdyrke og formidle på idrættens område.
Et idrætsmuseum kunne således være med til både at indsamle og formidle bredere viden om idrættens verden og om de mange, der har gjort sig gældende i årenes løb, og der kunne også være mulighed for et bedre fokus på kvinder i sportens verden.
Selv om det nok ikke lige er forslagsstillernes agenda, er der også en hel del kvindelige sportsudøvere, der i svigtende grad er blevet hyldet og fortalt om.
Som et eksempel kan jeg fortælle om Kirsten Strange-Campbell, der er født i 1944 og fra Randers.
Hun deltog i tre olympiske lege, nemlig i Tokyo 1964, Mexico City i 1968 og i München i 1972.
Det er ikke en offentligt kendt historie, men den er vældig, vældig interessant.
Det interessante ved sådan et museum er ikke blot at fortælle om præstationer, men også historierne, altså både de personlige historier og de strukturelle historier om udviklingen i samfundet.
Bl.a. er historien om Dansk Arbejder Idrætsforbund særlig interessant, da det jo opstod i sin tid som et oprør mod DIF – det har de dog fundet en mindelig løsning på siden hen – men de var også de første, der udviklede idræt til arbejderne, der stod uden for arbejdsmarkedet, altså noget, som senere hen udviklede sig til mange former for idræt for udsatte, og som bl.a. også i dag er dem, der organiserer idræt for sindet.
Et idrætsmuseum vil også kunne fortælle historien om breddeidrætten og de mange samlende foreninger, der i den grad kendetegner Danmark og vores lokale fællesskaber.
Forslaget betyder, at der skal nedsættes en arbejdsgruppe i regi af Kulturministeriet, og det er der ikke som sådan sat penge af til i beslutningsforslaget andet end en pegning på bl.a. udlodningsmidlerne.
Her kunne vi i SF godt ønske os en klar finansiering på, hvad en undersøgelse koster.
I SF mener vi, at det giver god mening, at vi kan igangsætte en undersøgelse af potentialet for sådan et museum og kortlægger, hvem der kan have lyst og evner til at drifte et idrætsmuseum.
Her tænker vi bl.a., at det kunne være oplagt at række ud til DIF og DGI samt andre relevante foreninger og fonde.
Hvis det skal lykkes godt, må det kvalificeres og driftes af dygtige fagfolk uafhængigt af det politiske lag, og selve initiativet skal ske ude fra marken så at sige.
SF mener ikke, at vi politisk skal vedtage oprettelsen af sådan et museum, uagtet at jeg som ordfører også er ret begejstret for idéen omkring det.
Dog er det ikke så lang tid siden, vi gjorde noget lignende, for vi iværksatte faktisk en undersøgelse for nogle år tilbage, da vi ønskede at undersøge muligheden for et kolonihistorisk museum, og det gjorde vi sammen med Socialdemokratiet, Enhedslisten, Radikale Venstre og Alternativet i sin tid, så det er ikke helt uden fortilfælde.
Vi lavede også en museumsreform sidste forår.
Det er en museumsreform, som vi i SF er meget stolte af og fortsat bakker op om.
Så hvis et idrætsmuseum skal iværksættes, må det oprettes og driftes af branchen selv og dermed også kvalificere sig til at være statsligt anerkendt efter de nye vedtagne regler.
Den gamle måde, hvor vi konstant sendte midler hist og pist til museer, har vi gjort op med i museumsreformen, og det bør vi holde fast i.
Så vi er ikke for at afsætte midler til et nyt museum, men udelukkende for en arbejdsgruppe og undersøgelsen af potentialet for et idrætsmuseum.
Så vil jeg egentlig foreslå beslutningsforslagsstilleren, at vi kunne lave en fælles beretning på det arbejde, for vi synes faktisk, at det ville være fint at kunne gå videre med at undersøge potentialet, og om der er nogen, der har lyst til at arbejde videre med den her idé, og så stadig væk holde fast i den museumsreform, som vi vedtog i foråret.
Tak for ordet.